VW, BMW og Mercedes går sammen om fælles bilsoftware

Tyske bilproducenter som VW, BMW og Mercedes-Benz har længe kæmpet for at få styr på bilernes digitale indmad — nu tager de det måske mest drastiske skridt hidtil: De går sammen i et fælles projekt, der skal udvikle en åben, fælles softwareplatform til fremtidens biler.

Sammen med Bosch, ZF, Continental og flere andre europæiske mastodonter har de lanceret et nyt open source-samarbejde, hvor målet er at dele kode frem for at spilde kræfter på at udvikle de samme grundlæggende funktioner hver for sig. Ambitionen er klar: Europa skal ikke sakke yderligere bagud i kapløbet mod kinesiske elbiler og amerikanske tech-giganter.

Samarbejde eller panikløsning?

Det lyder som en stærk fælleseuropæisk plan, men set i lyset af de senere års skandaler og forsinkelser, især hos Volkswagen, ligner det også en indrømmelse: Bilproducenterne kan ikke klare softwarekampen alene.

Volkswagen Gruppens interne softwaredivision, Cariad, har været en regulær hæmsko for koncernen. Forsinkelser i softwaren har betydet, at nye elbiler fra Porsche og Audi er blevet udskudt i flere år — et problem, der har kostet dyrt både på bundlinjen og i omdømme.

Det er også årsagen til, at VW allerede sidste år allierede sig med det amerikanske elbilfirma Rivian i et milliarddyrt samarbejde, ligesom koncernen siden 2023 har arbejdet tæt sammen med kinesiske Xpeng om bilsoftware.

Fra lukket til åben kode

Med det nye projekt forsøger bilgiganterne nu at skabe et fælles fundament, hvor de basale, usynlige systemer — eksempelvis kommunikation mellem bilens forskellige enheder eller datasikkerhed — udvikles i fællesskab. Alt sammen på en open source-platform, der også andre aktører kan koble sig på.

”Vi bygger en åben og sikker software-økosystem til fremtidens biler,” lyder det fra Marcus Bollig fra den tyske bilindustriens brancheorganisation VDA, der koordinerer samarbejdet.

BMW’s softwarechef kalder tilgangen “en forudsætning for innovation”, mens Mercedes’ softwareboss Magnus Östberg taler om “et klart valg for åbne standarder.”

Kan de nå det inden 2030?

Planen er, at de første fælles softwaremoduler skal være klar allerede ved udgangen af 2025, mens hele softwaren til produktionsbiler kommer i 2026. De første biler med den færdige open source-software forventes dog først på vejene i 2030.

Det efterlader spørgsmålet: Kan de europæiske bilproducenter nå at indhente forspringet hos konkurrenter som Tesla, BYD eller nye tech-drevne aktører, der i årevis har tænkt software først — og bil bagefter?

Mere kode, mindre karrosseri

Udviklingen peger entydigt i retning af, at fremtidens biler i høj grad bliver defineret af software frem for mekaniske komponenter. Producenter som Tesla har for længst vist, hvordan trådløse opdateringer og digital styring af alt fra batteri til køreoplevelse kan give konkurrencefordele.

Hvis VW, BMW og Mercedes vil undgå at blive reduceret til hardware-leverandører for andre tech-selskaber, er samarbejdet en nødvendig, men også risikabel satsning. Den europæiske bilbranche skal ikke bare holde trit — de skal indhente et massivt forspring.

Open source eller åbent sår?

Med open source-strategien håber de at spare tid, penge og ressourcer. Men spørgsmålet er, om samarbejdet kommer hurtigt nok — og om bilproducenterne virkelig kan finde fælles fodslag i en industri, der er vant til at konkurrere på alt fra ydelse til software.

Frem mod 2030 vil svaret vise sig: Bliver fælles software platformen for et europæisk comeback — eller endnu et kapitel i fortællingen om en bilindustri, der ikke kunne omstille sig i tide?

Hele hensigterklæringen kan læses her.

VW, BMW og Mercedes går sammen om fælles bilsoftware